ஆனாலும், மதுபானங்களுக்கான வரியை விதிக்கும்போது, கொள்கை வகுப்பாளர்கள் கவனத்தில், கொண்ட விடயம் வேறாக இருக்கிறது. இலங்கையில் 49சதவீதமான மதுபான நுகர்வோர், சட்டவிரோதமாக தயாரிக்கப்படும் மதுபானங்களை அருந்துவோராக இருக்கின்றார்கள். அத்துடன், சட்டரீதியான மதுவை அருந்துபவர்களில் 80சதவீதத்துக்கும் மேற்பட்டவர்கள் கடின மதுபானவகையை (Hard Liquor) அருந்துபவர்களாக இருக்கிறார்கள். எனவே, இதனைக் கட்டுபடுத்தும்பொருட்டு, எதிர்வரும் ஏப்ரல் மாதம் முதல், கடினவகை மதுபானங்களுக்கான வரி விதிப்பை அதிகரித்து இருக்கிறார்கள். பெரும்பாலான நாடுகளில், கடினவகை மதுபான நுகர்வை தவிர்ப்பதை நோக்காகக் கொண்டு, மதுவின் அளவு விகிதாசாரம் அடிப்படையிலேயே, வரி விதிக்கப்படுகிறது. அதனை பின்பற்றியே, நமது கொள்கை வகுப்பாளர்களும் வரி கட்டமைப்பை நிர்ணயிக்கப்போய் சர்ச்சையில் சிக்கிக் கொண்டுள்ளார்கள்.